Diari Oficial de la Generalitat Valenciana


Sumari del DOGV 6890, del 26-10-2012 (2012/9920)

ORDE 31/2012, de 22 d'octubre de la Conselleria de Turisme, Cultura i Esport per la qual s'aproven les bases reguladores d'ajudes per a col·laborar amb els museus i col·leccions museogràfiques reconeguts o integrats en el Sistema Valencià de Museus, en la conservació, equipament i adequació d'infrastructures, així com en la restauració dels seus fons.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6890

Data del DOGV
:   26-10-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/9920


Data del document
:   22-10-2012

Organisme emissor
:   Conselleria de Turisme, Cultura i Esport

Tipus de document
:   Ordre

Descriptors 

:   * ajuda pública

ORDE 31/2012, de 22 d'octubre de la Conselleria de Turisme, Cultura i Esport per la qual s'aproven les bases reguladores d'ajudes per a col·laborar amb els museus i col·leccions museogràfiques reconeguts o integrats en el Sistema Valencià de Museus, en la conservació, equipament i adequació d'infrastructures, així com en la restauració dels seus fons. [2012/9920]
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificada per Llei Orgànica 1/2006, de 10 d'abril, establix en l'article 49.1.5ª la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u, de l'article 149 de la Constitució espanyola.
Estes funcions estan assignades a la Conselleria de Turisme, Cultura i Esport pel Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat.
D'acord amb el que establix la Llei 38/2003, de 17 de novembre, General de Subvencions, i l'article 91 de la Llei 4/1998, d'11 de juny, de la Generalitat Valenciana, del Patrimoni Cultural Valencià, i amb la finalitat de difondre, promoure i conservar el patrimoni cultural valencià, es convoquen ajudes dirigides a col·laborar amb els museus i col·leccions museogràfiques, reconeguts o integrats en el Sistema Valencià de Museus, en la conservació, equipament i adequació d'infrastructures, així com en la restauració dels seus fons.
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.11 del text refós de la Llei d'Hisenda Pública de la Generalitat,
ORDENE
Primer. Objecte
Es convoquen ajudes per a col·laborar amb els museus i col·leccions museogràfiques, reconeguts o integrats en el Sistema Valencià de Museus, en la conservació, equipament i adequació d'infrastructures, així com en la restauració dels seus fons, i s'aproven les bases per les quals es regix esta convocatòria, que figuren com a annex a la present orde.
Segon. Finançament de les ajudes
L'import total de les referides ajudes és de 108.000 euros, que serà satisfet amb càrrec a la línia T4478000 del programa 98.33.26.424.70.5 del pressupost de la Generalitat per a 2012.
Tercer. Compatibilitat amb la normativa de la Unió Europea
La present convocatòria no necessita ser notificada a la Comissió Europea per no reunir tots els requisits de l'article 107.1 del Tractat de Funcionament de la Unió Europea, al no interferir en el tràfic, ni per tant en la competència, i tindre com a finalitat exclusiva la restauració i posada en valor del patrimoni cultural ja existent i per l'escassa quantia de les ajudes, tot això de conformitat amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la dita norma.
DISPOSICIÓ ADDICIONAL
Única
Es delega en la directora general de Patrimoni Cultural la facultat de concedir estes ajudes i la de dictar les resolucions necessàries per a l'execució de la present orde.
DISPOSICIÓ FINAL
Única
Esta orde produirà efectes des de l'endemà de la seua publicació en el Diari Oficial de la Comunitat Valenciana
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé directament es podrà interposar un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la consellera de Turisme Cultura i Esport en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant de la Sala del Contenciós Administratiu del Tribunal Superior de Justícia de la Comunitat Valenciana en el termini de dos mesos, a comptar de l'endemà de la seua publicació.
València, 22 d'octubre de 2012
La consellera de Turisme, Cultura i Esport,
LOLA JOHNSON SASTRE
ANNEX I
Bases per a la concessió d'ajudes per a col·laborar amb els museus i col·leccions museogràfiques reconeguts o integrats en el Sistema Valencià de Museus, en la conservació, equipament i adequació d'infrastructures, així com en la restauració dels seus fons.
Primera. Objecte
L'objecte de les ajudes per a la dotació d'equipament és:
1. Dotar les institucions beneficiàries d'un equip informàtic adequat o de dispositius perifèrics que completen l'equip informàtic ja existent, que puga ser utilitzat per a activitats pròpies dels museus.
2. Col·laborar amb les institucions beneficiàries en l'adquisició de sistemes de seguretat, tant actius com passius, per a protegir els fons conservats en els museus i col·leccions museogràfiques i les seues instal·lacions.
3. Col·laborar amb les institucions beneficiàries en l'adquisició de material inventariable i no fungible per a l'estudi i restauració de les peces dipositades en els museus i col·leccions museogràfiques permanents.
L'objecte de les ajudes per a la restauració de fons és sufragar els gastos derivats dels treballs de restauració del patrimoni moble que tenen a càrrec seu els museus i col·leccions museogràfiques permanents, reconeguts o integrats en el Sistema Valencià de Museus, i que es realitzen per professionals de la conservació i restauració.
Segona. Beneficiaris
Les ajudes tenen com a destinataris els titulars dels museus i col·leccions museogràfiques permanents, reconeguts de conformitat amb el que establix la Llei 4/1998, d'11 de juny, de la Generalitat Valenciana, del Patrimoni Cultural Valencià; i l'Orde de 6 de febrer de 1991, de la Conselleria de Cultura, Educació i Ciència, sobre el reconeixement de museus i col·leccions museogràfiques permanents (DOGV 28.02.1991). Hauran de reunir-se en tot cas els requisits que establix l'article 13 de la Llei 38/2003, de 17 de novembre, general de subvencions, per a obtindre la condició de beneficiari.
No podran sol·licitar la seua participació en el concurs públic convocat per esta orde els museus i col·leccions museogràfiques permanents reconeguts de la Comunitat Valenciana que figuren com a beneficiaris d'una subvenció nominativa per a la mateixa finalitat, segons la Llei de Pressupostos de la Generalitat per a l'exercici 2012.
Tercera. Formalització de sol·licituds, termini de presentació i documentació que ha d'acompanyar-se
1. Les sol·licituds es formularan segons el model de l'imprés normalitzat que s'adjunta a la present orde com a annex II i que figura en l'adreça d'Internet , i s'adreçaran a la Conselleria de Turisme, Cultura i Esport, Direcció General de Patrimoni Cultural. Les sol·licituds, segons el model normalitzat, també estaran a disposició dels interessats en les dependències centrals de la Direcció General de Patrimoni Cultural i en les direccions territorials de Turisme, Cultura i Esport i en la Guia Prop electrònica accessible a través del portal de la Generalitat Valenciana
Junt amb les sol·licituds s'hauran d'aportar els documents següents:
a) La instància haurà de ser subscrita per la persona que tinga la capacitat legal de representar el museu o col·lecció museogràfica permanent, en què figuraran les dades següents: denominació del museu, denominació del titular del museu (incloent-hi el NIF o el CIF), adreça, telèfon, fax, destí de l'ajuda, dades bancàries on es desitja rebre la subvenció i relació de la documentació que s'adjunta.
b) Memòria de l'actuació que s'haja de realitzar, segons annex. En l'esmentada memòria s'inclourà una descripció detallada del destí de l'ajuda, així com la previsió i procedència dels fons econòmics per a cofinançar la dita actuació.
En cas de restauració de fons, s'adjuntarà a l'annex una proposta de treball i s'especificarà el calendari previst, així com el currículum del professional que ha de realitzar la intervenció. En cas de l'adquisició o millora de béns inventariables, haurà d'indicar-se el període durant el qual el sol·licitant es compromet a destinar-los al fi per al qual se sol·licita la subvenció, que no podrà ser inferior a cinc anys en el cas de béns inscriptibles en un registre públic, ni inferior a dos anys per a la resta de béns.
S'omplirà el compromís de cofinançament amb fons propis d'un mínim del 25% del cost total de l'actuació subvencionada.
S'omplirà l'apartat relatiu a les subvencions que s'hagen sol·licitat o que hagen sigut atorgades per altres administracions o ens públics o privats per al mateix fi.
c) Acreditació, en cas d'institució sense ànim de lucre, per mitjà de certificat actualitzat expedit pel Registre de Fundacions, de la inscripció de l'entitat en el mencionat registre, així com una fotocòpia dels estatuts de l'entitat.
d) Acreditació de la representació i de la capacitat del signatari de la sol·licitud per a representar a l'entitat, la qual podrà consistir en un document públic o una certificació de l'acord adoptat per l'òrgan de govern que corresponga en què es faculte el representant per a subscriure la sol·licitud, acompanyada d'una fotocòpia compulsada del DNI del sol·licitant.
e) D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, en el model de sol·licitud s'inclou la possibilitat que el sol·licitant autoritze expressament a la Direcció General de Patrimoni Cultural l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).
No obstant això, el sol·licitant podrà denegar expressament el dit consentiment, per a la qual cosa haurà d'aportar llavors les certificacions següents:
- Certificació de l'Agència Estatal d'Administració Tributària que acredite que el sol·licitant es troba al corrent de les seues obligacions.
- Certificació de la Tresoreria General de la Seguretat Social, acreditativa de que el sol·licitant es troba al corrent en el compliment de les seues obligacions amb la Seguretat Social.
- Certificació de les direccions territorials de la Conselleria d'Economia, Hisenda i Ocupació, acreditativa de que el sol·licitant no té deutes de naturalesa tributària amb la Generalitat.
En el cas que els certificats dels dits extremes no siguen expedits per l'òrgan competent dins del termini màxim previst, bastarà d'adjuntar l'acreditació d'haver-los sol·licitat, havent-los d'aportar tan prompte com s'expedisquen.
f) Alta de tercers, segons el model normalitzat.
g) Declaració responsable de no estar incurs en cap de les prohibicions per a ser beneficiari de subvencions, assenyalades en l'article 13 de la Llei 38/2003, de 17 de novembre, General de Subvencions, inclosa en l'annex a esta convocatòria.
h) Declaració responsable, segons consta en l'annex, en el cas que el sol·licitant no siga una corporació local, relativa al compliment de la normativa d'integració laboral de persones amb discapacitat, tot això de conformitat amb el Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació en les persones amb discapacitat.
2. Les sol·licituds hauran de presentar-se en el Registre General d'esta conselleria, en les direccions territorials de Turisme, Cultura i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'acompanyaran de l'annex II. Les sol·licituds, segons el model normalitzat, també estaran a disposició dels interessats en les dependències centrals de la Direcció General de Patrimoni Cultural i en les direccions territorials de Turisme, Cultura i Esport i en la Guia Prop electrònica accessible a través del portal de la Generalitat Valenciana www.gva.es. Després de ser presentada i registrada degudament la sol·licitud, podrà enviar-se per via fax a l'òrgan convocant al número de fax 588 568 893.
Els que així ho desitgen, podran realitzar la presentació i el registre per mitjans electrònics i sol·licitar que les comunicacions i notificacions es practiquen per la dita via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels ciutadans als servicis públics, la Llei 3/2010, de 5 de maig, de la Generalitat, d'Administració Electrònica de la Comunitat Valenciana, així com en el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat. A fi de complir amb els requisits de seguretat establits, la designació de la direcció o bústia de correu electrònic, als efectes de la pràctica de notificacions a l'interessat, haurà de correspondre amb la proporcionada per la Generalitat amb domini .
Es requerirà per a sol·licitar este tipus d'ajudes per via telemàtica un certificat de la firma electrònica de l'entitat emés per l'ACCV . La presentació per esta via elimina la necessitat de presentar l'acreditació de representació o el certificat de l'acord adoptat per l'òrgan de govern que faculte el representant. En el cas que el sol·licitant siga una persona física, serà necessari el certificat de la firma electrònica del ciutadà, emés per l'ACCV
La tramitació telemàtica pot realitzar-se a través del PROP, en la següent URL:
Tots els annexos (II i III) poden ser aportats de forma telemàtica; en este cas, només s'acceptaran en format PDF i hauran d'estar firmats per mitjà de la plataforma de firma-on-line de l'ACCV:
3. Només s'admetrà una sol·licitud per museu o col·lecció museogràfica permanent.
4. Les sol·licituds hauran de presentar-se en el termini de deu dies naturals, a partir de l'endemà a la publicació d'esta convocatòria en el Diari Oficial de la Comunitat Valenciana.
5. D'acord amb el que establix l'article 71 de la Llei 30/1992, de 26 de novembre, modificada per Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunira els requisits i documents que s'assenyalen en estes bases, es requerirà l'interessat perquè, en el termini de 10 dies, esmene la falta o perquè adjunte els documents preceptius, amb indicació que, si no ho fa així, es considerarà que ha desistit de la seua petició, prèvia resolució que haurà de ser dictada en els termes que preveu l'article 42 de la mencionada llei.
Quarta. Dotació d'estes ajudes
Es concediran subvencions per un import màxim de 10.000 euros per beneficiari.
Quinta. Criteris de concessió de les ajudes
Per a la concessió de les ajudes es tindran en compte els següents criteris de prioritat, els quals seran valorats de manera decreixent en un total de deu punts:
- L'interés del projecte presentat (fins a quatre punts).
- La importància dels fons en ells dipositats (fins a quatre punts).
- Estadístiques de visitants i activitats del museu o col·lecció museogràfica permanent (fins a dos punts).
Sexta. Tramitació, instrucció i resolució del procediment
El Servici encarregat de la instrucció i tramitació del procediment és el Servici de Museus.
1. Per a la valoració i selecció de les sol·licituds es constituirà una comissió avaluadora formada per la subdirectora de Patrimoni Cultural i Museus, qui n'actuarà com a presidenta, el cap del Servici de Museus i tres tècnics designats per la directora general de Patrimoni Cultural, un dels quals haurà d'actuar com a secretari.
2. La cap de Servici de Museus elevarà com a instructora una proposta a la directora general de Patrimoni Cultural, qui resoldrà per delegació de la consellera de Turisme, Cultura i Esport.
3 La resolució serà publicada en el Diari Oficial de la Comunitat Valenciana amb subjecció al que establix l'article 18 de la Llei 38/2003, de 17 de novembre, General de Subvencions.
4. La resolució es dictarà i es notificarà en el termini màxim de tres mesos, a comptar de l'endemà a la publicació de la present orde. En el cas de no dictar-se una resolució en este termini, s'entendran desestimades les sol·licituds
5. La motivació de la resolució que s'adopte quedarà acreditada en l'expedient.
Sèptima. Modificació de la resolució de concessió
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
L'import de les ajudes en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat subvencionada.
Octava. Obligacions dels beneficiaris
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a qui fa referència l'article 14 de la Llei 38/2003, de 17 de novembre, General de Subvencions.
2. Els beneficiaris de la subvenció podran subcontractar l'execució total de l'actuació que constituïx l'objecte de la subvenció amb subjecció al que disposa l'article 29 de la Llei 38/2003, de 17 de novembre, General de Subvencions.
3. Els beneficiaris d'estes ajudes queden obligats a:
- Finalitzar totalment l'execució de l'actuació abans del dia 31 d'octubre de 2012.
- Assumir el finançament dels costos que excedisquen de l'import de la present subvenció, els quals hauran de ser com a mínim el 25% d'esta.
- Justificar l'íntegra execució de la intervenció per a la qual es va sol·licitar la subvenció. El termini per a la presentació dels documents finalitza el 15 de novembre de 2012. Amb eixa finalitat, haurà d'aportar-se necessàriament la documentació següent:
a) Quan els museus i col·leccions museogràfiques permanents siguen de titularitat pública, entregaran el manament de pagament o còpia degudament legalitzada d'este que justifique els gastos realitzats per a dur a terme l'activitat.
b) Quan els museus i col·leccions museogràfiques permanents no siguen de titularitat pública, entregaran les fotocòpies compulsades de les factures pagades per a dur a terme l'activitat.
c) Memòria de l'activitat realitzada. A la memòria, que s'entregarà impresa i en format digital, s'acompanyarà la documentació fotogràfica de la intervenció. S'indicarà el cost total de l'actuació amb un desglossament dels gastos efectuats.
Novena. Forma de pagament
- El pagament de l'ajuda concedida es farà efectiu per mitjà de transferència, després de l'aportació per part del beneficiari dels documents descrits en la base octava, acreditatius de la total culminació de l'activitat subvencionada.
- La no execució de l'activitat completa, segons el projecte aportat, podrà donar lloc a la pèrdua de la subvenció, o bé s'abonarà la part proporcional a l'obra executada, segons l'informe del tècnic representant de l'Administració, amb audiència prèvia en ambdós casos de l'interessat.
- L'incompliment de qualsevol dels terminis establits amb caràcter essencial en la present orde donarà lloc a la pèrdua de la subvenció, amb audiència prèvia de l'interessat.
Deu. Reintegrament de les quantitats percebudes
Procedirà el reintegrament de les quantitats percebudes i l'exigència de l'interés de demora des del moment del pagament de l'ajuda fins a la data en què s'acorde la procedència del reintegrament en els següents casos, d'acord amb el que establix l'art. 37 de la Llei 38/2003, de 17 de novembre, General de Subvencions:
a) Obtenció de la subvenció falsejant les condicions requerides per a això o ocultant aquelles que hagueren impedit la subvenció.
b) Incompliment total o parcial de l'objecte, de l'activitat, del projecte o la no-adopció del comportament que fonamente la concessió de la subvenció.
c) Incompliment de l'obligació de justificació o la justificació insuficient.
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
f) Incompliment de les obligacions imposades per l'administració als beneficiaris, així com dels compromisos per estos adquirits amb motiu de la concessió de la subvenció, sempre que afecten els objectius o es referisquen a la manera d'aconseguir-los, realitzar l'activitat, executar el projecte o adoptar el comportament que fonamenta la concessió de la subvenció.
g) Incompliment de les obligacions imposades per l'administració als beneficiaris, així com dels compromisos per estos adquirits, amb motiu de la concessió de la subvenció, diferents dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedent de qualssevol administracions o ens públics o privats, nacionals, de la Unió Europea o d'organismes internacionals.
h) L'adopció, en virtut del que establixen els articles 87 a 89 del Tractat de la Unió Europea, d'una decisió de la qual es derive una necessitat de reintegrament.
i) En els altres supòsits previstos en la normativa reguladora de la subvenció. Igualment, i en compliment d'allò que s'ha previst en l'apartat 3 de l'article 19 de la Llei 38/2003, de 17 de novembre, General de Subvencions, l'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de la intervenció subvencionada.
Onze. Inspecció i suport tècnic
La Direcció General de Patrimoni Cultural podrà inspeccionar i supervisar en qualsevol moment les actuacions i prestarà el suport tècnic a les institucions que s'acullen a esta convocatòria.
Correspon a la consellera de Turisme, Cultura i Esport, en el seu àmbit competencial, la imposició de les sancions que deriven dels procediments sancionadors instruïts en matèria de subvencions, en virtut del que establix la disposició addicional octava del Decret 100/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Turisme, Cultura i Esport.
Dotze. Publicacions
Els beneficiaris es comprometen a citar que han disfrutat d'una ajuda concedida per la Conselleria de Turisme, Cultura i Esport en qualsevol publicació que resulte de l'activitat objecte de l'ajuda.